Becky Bloom

ULJUĐENI VUK

Nakon dugoga lutanja, vuk je ušetao u mali, mirni gradić.

Bio je umoran i gladan, noge su ga boljele, a imao je još samo malo novca za

najnužnije potrebe.

A onda se sjetio. ,,Ima jedno seosko imanje pokraj ovoga gradića'', pomislio je.

E, ondje će biti hrane.

Zabuljivši se preko ograde, ugledao je svinju, patku i kravu kako čitaju na suncu.

Vuk još nikada nije vidio životinje koje čitaju.

,,One me varaju'', rekao je u sebi. Ali bio je gladan i nije o tome previše razmišljao.

Uspravio se, duboko je uzdahnuo...

...i navalio na životinje zavijajući. ,,Aaa, uuu, uuu!''

Pilići, kokoši i zečevi odjurili su glavom bez obzira, no patka, svinja i krava nisu

se ni pomaknule.

,,Kakva je to odvratna dreka?'', požalila se krava.

,,Ne mogu se usredotočiti na štivo.''

,,Ma, ne obraćaj pozornost'', rekla je patka.

Ali vuk nije volio da se njemu ne pridaje pozornost.

,,Što je vama?'' zapitao je. ,,Zar ne vidite da sam ja velik i opasan vuk?''

,,To je sigurno'', odvratila je svinja. ,,Ali, zar ne bi mogao negdje drugdje biti

velik i opasan? Pokušavamo čitati. Ovo je seosko imanje za uljuđene životinje.

Hajde, budi dobar vuk i otiđi odavde'', rekla je svinja i odgurnula ga.

​

,,Uljuđene životinje...uljuđene životinje!'' ponavljao je u sebi. ,,To je nešto novo.

Onda dobro! I ja ću naučiti čitati!'' I otišao je u školu.

Djeci je bilo malko čudno što imaju vuka u razredu, ali kako nikoga nije pokušao

pojesti, ubrzo su se priviknuli na njega.

Vuk je bio ozbiljan i vrlo marljiv pa je nakon priličnoga truda naučio čitati i pisati.

Ubrzo je postao najbolji đak u razredu.

Vrlo zadovoljan vuk se vratio na seosko dobro i preskočio ogradu.

,,E, sad ću im pokazati!'' pomislio je.

Otvorio je knjigu i počeo čitati.

Bjeeežžii, vvuuččee! Bbjjeežžii!

Vviidi vu-ka kkaakkoo bbje-žži.

,,Valja ti se još dosta potruditi'', rekla je patka i ne podigavši pogled.

I svinja, i patka, i krava nastavile su čitati svoje knjige ne pokazavši ni najmanju

zainteresiranost.

Okrenuo se vuk i uputio...ravno u gradsku knjižnicu.

Dugo je i pomno čitao, mnoštvo prašnjavih, starih knjiga i vježbao, vježbao sve

dok nije naučio čitati bez zastajkivanja.

„E, sad bih, valjda, mogao biti dovoljno dobar za njih“, rekao je u sebi.

Stigao je do vrata seoskog dobra i pokucao. Zatim je otvorio Tri praščića i počeo

čitati.

Nekoćdavnoživjelasutripraščića

Jednogadanapozoveihmatiirečeim...

,,Ma daj, prestani s tim!'' prekinula ga je patka.,,Malko si se popravio'', rekla je

svinja, ,,ali morat ćeš još dosta poraditi na stilu.''

Vuk je podvio rep i povukao se.

Ali vuk se nije namjeravao predati.

Izbrojio je ono malo novca što mu je preostalo, otišao u knjižaru i kupio divnu,

novu knjigu s pričama. Svoju prvu, vlastitu knjigu!

Čitat će je svaki dan i svaku noć, svako slovo i svaki redak.

Čitat će je tako dobro da će mu se seoske životinje diviti.

Ding-dong...Pozvonio je vuk na ulazu u seosko dobro.

Legao je na travu, udobno se smjestio, izvadio svoju novu knjigu i još jedanput

počeo čitati naglas.

Čitao je uvjerljivo i strastveno pa su ga svinja, patka i krava slušale bez riječi.

Svaki put kad bi završio jednu priču, i svinja, i patka, i krava usrdno su ga

zamolile vuka bi li im pročitao još jednu.

I tako je vuk čitao jednu priču za drugom. U jednom je času bio Crvenkapica,

već u sljedećemu duh koji izlazi iz svjetiljke, a potom neustrašivi gusar.  
„To je tako zabavno!'' rekla je patka.

,,Pa on je odličan!'' rekla je svinja.

,,Hoćeš li danas poći s nama na izlet?'' predložila je krava.

I onda su svi zajedno krenuli na izlet, svinja, krava, patka i vuk.

Legli su u visoku travu i cijelo poslijepodne čitali priče.

,,Mi ćemo biti pripovjedači'', odjednom je rekla krava.

,,Možemo putovati cijelim svijetom'', dodala je patka.

,,Krenimo odmah sutra ujutro'', predložila je svinja. Vuk se protegnuo na travi.

Bio je sretan što ima tako divne prijatelje.